Հայաստանի արտգործնախարարությունը կապի մեջ է գերմանական պատկան մարմինների հետ՝ մամուլում հայտնված որոշ պնդումների արժանահավատությունը ճշտելու համար։ Այդ մասին հայտարարեց Հայաստանի փոխարտգործնախարար Կարեն Նազարյանը։ Ազգային ժողովի եվրոպական ինտեգրման ու ֆինանսավարկային և բյուջետային հարցերի մշտական հանձնաժողովների համատեղ նիստում այսօր բյուջետային քննարկումներն են։ Կարեն Նազարյանը Գերմանիայում «հայկական մաֆիոզ խմբերի» բացահայտման մասին երեկ գերմանական մամուլի հրապարակումներին անդրադարձավ Ֆինանսավարկային և բյուջետային հարցերի մշտական հանձնաժողովի նախագահ Գագիկ Մինասյանի խնդրանքով։ «Նախ ասեմ, որ Արտաքին գործերի նախարարությունն, ի դեմս իր խոսնակի, արդեն առիթ ունեցել է այս հարցի առնչությամբ կարծիք հայտնելու։ Մենք կապի մեջ ենք գերմանական պատկան մարմինների հետ՝ մամուլում հայտնված այդ որոշ պնդումների արժանահավատությունը ճշտելու համար», - ասաց Նազարյանը՝ շարունակելով. - «Հաշվի առնելով հարցի նրբությունը և հավանական ազդեցությունը մեր դիվանագիտական ներկայացուցչության բնականոն աշխատանքի վրա, ներկայումս մենք նպատակահարմար չենք գտնում ավելին ասել, կամ անել լրացուցիչ մեկնաբանություններ։ Հավելյալ տեղեկատվություն կհայտնենք ըստ արդյունքների»։ Ըստ գերմանական հեղինակավոր «Շպիգել» պարբերականի և Mitteldeutscher Rundfunk հանրային հեռուստառադիոընկերության համատեղ հետաքննության, Գերմանիայի դաշնային ոստիկանությունը շուրջ երեք տարի հետաքննություն է վարել հայկական մաֆիայի անդամներին ձերբակալելու ուղղությամբ, կասկածներ է ունեցել անգամ երկրում Հայաստանի դեսպան Աշոտ Սմբատյանի վերաբերյալ: Ըստ այդ հրապարակումների, հայկական մաֆիոզ խմբերին բացահայտելու համար վերջին տարիներին Գերմանիայի ոստիկանությունում հատուկ գործողություն է մշակվել, որը կոչվել է FATIL (թարգմանաբար՝ պայքար «օրենքով գողերի» դեմ). այն եղել է խիստ գաղտնի և իրականացվել է Դաշնային հետախուզական ծառայության, Եվրոպոլի, Իսպանիայի, Բելգիայի, Իտալիայի ու Ֆրանսիայի իրավապահների աջակցությամբ: Տարիներ շարունակված քննությունը, ըստ «Շպիգելի», եղել է Գերմանիայում հանցավոր խմբավորումների դեմ իրականացված ամենաընդարձակ գործողություններից մեկը: Արդյունքում իրավապահները արձանագրել են, որ Գերմանիայում հայկական մաֆիոզ խմբավորումները խորը արմատներ են գցել ու հզոր ցանց ստեղծել, սակայն, կասկածյալներին հնարավոր չի եղել ձերբակալել՝ ապացույցների ու միջոցների անբավարարության պատճառով: